กรมชลฯ ติดตามลุ่มน้ำยม ลุ่มน้ำเพชรบุรี อย่างต่อเนื่อง พร้อมปรับแผนจัดการลดผลกระทบน้ำหลาก
กรมชลฯ ติดตามลุ่มน้ำยม ลุ่มน้ำเพชรบุรี อย่างต่อเนื่อง พร้อมปรับแผนจัดการลดผลกระทบน้ำหลาก

นายทองเปลว กองจันทร์ อธิบดีกรมชลประทาน เปิดเผยว่า ปริมาณน้ำในแม่น้ำยม บริเวณจังหวัดแพร่ ที่เพิ่มสูงขึ้นหลังได้รับอิทธิพลจากพายุ“เบบินคา”(BEBINCA) ทำให้เกิดฝนตกหนักและตกชุกในพื้นที่ภาคเหนือนั้น ปัจจุบัน 21 ส.ค. 61 มีการบริหารจัดการน้ำ เพื่อลดผลกระทบต่อตัวเมืองสุโขทัย มีการวางแผนบริหารจัดการน้ำในแม่น้ำยม โดยเมื่อปริมาณน้ำจากตอนบนไหลลงมาถึงบริเวณหน้าประตูระบายน้ำหาดสะพานจันทร์(ปตร.) จะหน่วงน้ำไว้บริเวณหน้า ปตร. และผันน้ำส่วนหนึ่งเข้าคลองยม-น่าน ผ่านทางประตูระบายน้ำหกบาท ก่อนจะผันน้ำลงแม่น้ำน่านและแม่น้ำยมสายเก่าในอัตรา 100 และ 150 ลบ.ม./วินาทีตามลำดับ พร้อมกับควบคุมปริมาณน้ำให้ไหลผ่าน ปตร.หาดสะพานจันทร์ ในอัตราสูงสุดไม่เกิน 650 ลบ.ม./วินาที จากนั้นจะผันน้ำเข้าคลองเล็กทั้ง 2 ฝั่งของแม่น้ำยม ในอัตราสูงสุดไม่เกิน 150 ลบ.ม./วินาที ปริมาณน้ำส่วนหนึ่งจะถูกส่งเข้าคลองตาดินและคลองบางคลอง ไปเก็บกักไว้ในทุ่งทะเลหลวง รวมไปถึงแก้มลิงต่างๆ ที่ยังสามารถรับน้ำได้ ทั้งนี้ เพื่อควบคุมปริมาณน้ำให้ไหลผ่านตัวเมืองสุโขทัย (สถานี Y.4) ในอัตราสูงสุดไม่เกิน 550 ลบ.ม./วินาที โดยไม่ส่งผลกระทบต่อพื้นที่เศรษฐกิจและชุมชนในเขตเทศบาลเมืองสุโขทัย

สำหรับสถานการณ์น้ำในแม่น้ำเพชรบุรี จังหวัดเพชรบุรี ปริมาณน้ำจากเขื่อนแก่งกระจาน ปัจจุบัน 21 ส.ค. 61 มีปริมาณน้ำ 777 ล้าน ลบ.ม. คิดเป็นร้อยละ 106 กรมชลประทานได้ผันน้ำบริเวณหน้าเขื่อนเพชรเข้าระบบชลประทานและคลองระบายน้ำ D9 ไหลผ่านเขื่อนเพชรลงสู่แม่น้ำเพชรบุรี และสถานี B.15 อำเภอเมือง จังหวัดเพชรบุรี ระดับน้ำยังคงต่ำกว่าตลิ่ง แต่ระดับน้ำในแม่น้ำเพชรโดยรวมมีแนวโน้มเพิ่มขึ้น พร้อมปรับแผนการระบายน้ำลงแม่น้ำเพชรบุรีเป็นประมาณ 140 – 160 ลบ.ม./วินาที จนกว่าปริมาณน้ำสูงสุดที่ระบายจากเขื่อนแก่งกระจานจะลดลงอยู่ในเกณฑ์ที่เหมาะสม เพื่อลดปริมาณน้ำที่ไหลผ่านเขื่อนเพชรไปแล้วให้น้อยลงและเป็นการลดผลกระทบต่อพื้นที่ริมสองฝั่งแม่น้ำเพชรบุรีให้น้อยที่สุดด้วย